Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Andrija Bilokapić, provincijal
fra Josip Sopta, ex provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
i fra Tomislav Ćurić knjižničar
Zadar, 22. travnja 2012.

18(118)2012.

Evanđelje (Lk 24, 35-48) Trebalo je da Krist sve to pretrpi i treći dan uskrsne od mrtvih. Čitanje svetog Evanđelja po Luki U ono vrijeme: Učenici su Isusovi pripovijedali što se dogodilo na putu i kako ga prepoznaše u lomljenju kruha. Dok su oni o tom razgovarali, stane Isus posred njih i reče im: »Mir vama!« Oni, zbunjeni i prestrašeni, pomisliše da vide duha. Reče im Isus: »Zašto se prepadoste? Zašto vam sumnje obuzimaju srce? Pogledajte ruke moje i noge! Ta ja sam! Opipajte me i vidite jer duh tijela ni kostiju nema kao što vidite da ja imam.« Rekavši to, pokaza im ruke i noge. I dok oni od radosti još nisu vjerovali, nego se čudom čudili, on im reče: »Imate li ovdje što za jelo?« Oni mu pruže komad pečene ribe. On uzme i pred njima pojede. Nato im reče: »To je ono što sam vam govorio dok sam još bio s vama: treba da se ispuni sve što je u Mojsijevu Zakonu, u Prorocima i Psalmima o meni napisano.« Tada im otvori pamet da razumiju Pisma te im reče: »Ovako je pisano: ’Krist će trpjeti i treći dan ustati od mrtvih, i u njegovo će se ime propovijedati obraćenje i otpuštenje grijeha po svim narodima počevši od Jeruzalema.’ Vi ste tomu svjedoci.« Riječ Gospodnja.

Svjedoci
Današnje evanđelje završava riječima: "Bit ćete mi svjedoci" Ova zadaća vrijedi i za nas. I mi smo svjedoci ove vesele vijesti da Bog čini ono što je nevjerojatno stvarnim. Ako se životni snovi ostvare, kome to pripisujemo? Nama samima? Slučaju? Bogu? U jednoj pjesmi se govori: 'Ponekad usred života, slavimo uskrsnuće... Mi smo svjedoci za našu ljubav i oduševljenje koji se događaju i doživljavaju u životu. Ta ljubav je Božji dar i za to moramo svjedočiti.
http://www.don-ivica.net

Povratnici iz "Emausa" Lk 24, 35-48 Kako se ljudi sa sela snalaze sa svojom vjerom kada dođu u grad? Nema dvojbe da je doživljaj vjere na selu drukčiji nego li u gradu. Drukčije se doživljava Isusa na selu, a drukčije u gradu. Na selu je Isus živ: od njega i za njega se živi, a u gradu izgleda kao da je mrtav, kao da ga nema. Živi se “kao da Boga nema”. U gradu Boga “pokapaju” razne ideologije, škole, način neprirodnog življenja. I sami se vjernici u gradu pitaju što se događa s njihovom vjerom? Što se događa s njihovim životom i vrednotama. Kao da se sve drukčije vrednuje. Gdje je Isus? Je li on još živ? Da li je uskrsnuo?
Prema ponašanju ljudi izgleda kao da nije uskrsnuo, kao da ne živi sa svim ljudima. Isus i Isusova istina kao da koji put odlazi sa sela u grad, a koji put iz grada u selo. Vjera se od jednih prelijeva u druge, vjera jednih pročišćava vjeru drugih. Koje je mjesto (grad ili selo) povoljnije i prirodnije za vjerovanje? Po nekima je to grad, po drugima selo. Potrebno je prepoznati uskrslog Isusa i na selu i u gradu. On se utjelovio u čovjeka, a ne u prirodu. Zato ga treba prepoznavati prvenstveno u ljudima, a njih ima u gradu i u selu. Kako se uskrsli Isus objavljuje i kako se prepoznaje danas? Ili bi se moglo reći: što je kršćanstvo danas?
Uskrsnuće i kršćanstvo nisu ideologija niti neki neizdiferencirani ideal. Uskrsli Isus je stvarniji, opipljiviji. Isusova uskrsla prisutnost je opipljiva: ima meso i kosti, jede i pije, u ljudskom je obliku i liku. On živi tamo gdje žive ljudi. I to je stvarnost kršćanskog vjerovanja. To je svakodnevni život međusobnog priznavanja i uvažavanja. Kad god s drugim čovjekom dijelimo život i kruh možemo prepoznati uskrslog Isusa. To nije ideologija niti gola ideja. To je život. Uskrsli Isus ne izgleda kao “duh”. Mnogi ga baš tako predstavljaju i zamišljaju. On je tijelo. On se utjelovljuje i poslije uskrsnuća, ali sada u svakom čovjeku i u svim vremenima. Isus je opipljiva realnost i kao takav daje smisao ovoj našoj ljudskoj realnosti i povijesti. Njegova božanska postojanost spoznaje se srcem i svakodnevnicom, ne nebuloznom vizijom. Isusova se ukazanja poslije uskrsnuća događaju tamo gdje se zajednički lomi kruh, gdje se zajednički bori za život i usrećenje ljudi. On je tamo gdje je čovjek: grešnik - da ga uzdigne, sretnik - da ga podrži... Takvog Isusa - Isusa bratstva i prijateljstva - spoznali su u “Emausu”, takvog sada navještaju u “Jeruzalemu”. Ne neku ideologiju, nego stvarnost.
Isusova duhovna prisutnost realnija je od opipljive stvarnosti. Pa kao što je čovjeku potrebno smirenje opipa tako mu je potrebno i smirenje njegove duše. Isusova realnost je nadrealnost koja prožima materijalnu stvarnost. A osobna materijalnost izraz je duha i duševnosti, i kao takvu ju treba vrednovati i doživljavati. Koliki je i kakav odnos duha i tijela ideologijski nam je još nepoznato, ali nam je doživljajno poznato. Jedno i drugo je naše i prožima nas.
Sve nam ovo možda izgleda nevjerojatno. Skoro nam je jednostavnije i lakše vjerovati u Isusa duha nego li u Isusa čovjeka. A Isus pita: “Imate li što za jelo...?” Poslije uskrsnuća, koje je temelj kršćanskog vjerovanja, naše vjerovanje je postalo svakodnevni život, jeli ili pili, radovali se ili tugovali, Isus je s nama, uskrsnuće se događa u nama. Mi kroz dijeljenje života, i kruha utjelovljujemo Isusa i mi uskrisujemo. Kako jednostavno svijet možemo pretvarati u vječnost, kako nam se jednostavno objavljuje Bog? Tek kad se čovjek otvori drugima prepoznat će Isusa. Ako nam se još nije otkrio to znači da se ni mi nismo otvorili drugima. Možda se nekad nalazimo u svojem vjerskom zdvajanju: je li to moguće?! Ali kad počnemo lomiti kruh s “putnikom” vjera će nam postati jednostavna i Boga ćemo prepoznati u sebi u drugom čovjeku. Isus je živ i on je s nama. On je s nama u gradu i na selu. On je s nama u radosti i žalosti, kad smo dobri i kad smo loši. A otkrit će nam se kad ljubimo drugog čovjeka, jer ljubav se prepoznaje samo kroz ljubav. Marijan Jurčević, OP

3. vazmena nedjelja godine B (Lk 24,35-48)
Popričesna meditacija
“Krist će trpjeti i treći dan ustati od mrtvih, i u njegovo će se ime propovijedati obraćenje i otpuštenje grijeha po svim narodima počevši od Jeruzalema. Vi ste tomu svjedoci.” (Lk 24,48)
Na mnogo ćemo mjesta u Svetom pismu naći kako je susret s Bogom praćen strahom. Izaija kaže: “Jao meni, propadoh, jer čovjek sam nečistih usana, a oči mi vidješe Kralja, Gospodina nad Vojskama.” (Iz 6,5) Apostoli na brdu preobraženja ostadoše “prestrašeni” vidjevši Isusa u slavi (Mk 9,6). No to je uvijek strah koji potom donosi mir i pouzdanje u Boga. Biblijska duhovnost zapravo opisuje grješnika kao čovjeka koji “straha Božjega nema pred očima” (Ps 36,1), a pravednika predstavlja kao onoga koji se “boji Gospodina” (Ps 112,1).
Strah koji se događa na putu vjere je ravnoteža života - ravnoteža koja ne dopušta ni nerealni ushit, ni pesimističnu sumnjičavost. Strah Božji stoga obuzima zauzetog vjernika. Možda život vjere katkad olako vezujemo samo uz iskustvo radosti, iz koje dolazi bezbrižnost, a onda često bezbrižnost donosi nebrižnost za Boga i njegovu Riječ.
Isus veli apostolima: “Zašto ste prestrašeni?” On ih i ohrabruje: “Ne bojte se! Ja sam!”
Pokazujući učenicima svoje probodene ruke i noge, zapravo ih poučava da u njihovom navještanju ne smije biti dijeljenja između Raspetoga i Uskrsloga.
“Mnogi govore: Tko će nam pokazati sreću?” Ti nas Isuse, Raspeti i Uskrsli “obasjaj svjetlom svoga lica!” (usp. Ps 4,7) Priredio: Dario Miletić

HODOČAŠĆE BL. JAKOVU ZADRANINU U BITTETO
od 25. do 29. IV.
Plazak 25. IV u 20 sati. Organizaciju vodi: Terra tel. 023/ 337 294 ili na e-mail: jure@terratravel.hr. za sve dodatne informacije javite se njima.

ČESTITKA I PODRŠKA
OSMINA USKRSA dani su Svjetla i Nade,
sumnje i iluzije ustupaju mjesto Vjeri i novosti Novog Zavjeta:
Emanuel i Isus – Bog s Nama i Spasitelj USKRSNUO JE i
Dahom svoga Duha od običnih ljudi-svojih učenika, UČINIO JE
Nove Ljude – svoje Apostole...Sa vama sam u sve dane...
Kapitul Provincije Sv.Jeronima odvijao se tih dana na otoku Mira,
Sudionici, svi redom, već prema tome kako su prepoznavali USKRSLOG,
prosvijetljeni Svjetom Njegova Duha
učvršćeni u Vjeri
ukorijenjeni u Zajedništvu...
povjeriše SLUŽENJE PROVINCIJI NOVOIZABRANOJ MALOJ BRAĆI...
Na svima nam je: MOLITI I SURAĐIVATI
Duc in altum Provincijo Sv. Jeronima
Odani i zahvalni Fra Ilija Barišić, misionar
Kimbulu, 15.04.2012
Dragi Fra Drago, Šalom !
Odani i zahvalni Fra Ilija
**************************************
DAKLE NAŠE POTREBE SE OKREĆU PREMA TOJ NOVOJ MISIJI: PRIPREME ZA GRADNJU SREDNJE ŠKOLE, OBNOVA ZGRADA OSNOVNE ŠKOLE OD BLATA I ŠKOLOVANJE.
Oni koji žele POMOĆI JEDAN RAZRED: "OSNOVNE ŠKOLE NGENGERE": staviti prozore ili klupe ili drugi vid pomoći, dobro su došli. Neka uzmu jedan razred te škole.
U tu svrhu smo postavili svjećice kod Gospe Karmelske , kipa sv. Frane i Josipa gdje možete ubaciti svoje novčane priloge koje nastavljamo prikupljati za misiju NGENGERE.
Do sada smo skupili 6.144 KN i 155 € Ovaj tjedan Anonimus 2.400 KN. Svima hvala.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 22. IV. 2012. III. USKRSNA
Ponedjeljak 23. IV. Sv. Jure
Utorak 24. IV. Fidelis, Vjeran — šesti utorak molitve sv. Anti .
Srijeda 25. IV. Marko ev.
Četvrtak 26. IV. . Klet i Marceli
Petak 27. IV. Bl. Jakov zadranin, bl. Ozana, Klanjanje poslije mise
Subota 28. IV . Petar Chanel, Euzebije
Nedjelja 29. IV. 2012. IV. USKRSNA - NEDJELJA DOBROG PASTIRA
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
Petkom klanjanje poslije mise.
Prve nedjelje u mjesecu sastanak s FSR-om sat vremena prije večernje mise.
KRUNICA svaki dan u 18,30 sati

U Bitteto ide jedan autobus hodočasnika kojega prate Don Emil Bilaver i fra Tomislav Šanko. Priključiti će im se u Bittetu fra Jozo Sopta ex provincijal. Ostaju 4 dana.
Franjevački samostan sv. Frane u Zadru te zadarske župe među kojima su Puntamika, Srce Isusovo, Diklo i druge, organizirali su uz pomoć agencije TERA hodočašće našem sugrađaninu, bl. Jakovu Zadraninu, od 25. travnja do 29. travnja ove godine.
Mi ćemo u našem Franjevačkom samostanu sv. Frane proslaviti bl. Jakova Zadranina TRODNEVNICOM: 24. - 26. travnja 2012. u 19 sati.
27. travnja 2012. na sam dan bl. Jakova Zadranina imati će sv. Misu u 19 sati fra Andrija Bilokapić, novi provincijal.

Posebno preporučamo pogledajte nedjeljna i blagdanska čitanja u PPT i PPS prezentacijama. http://www.zupavostarnica.hr/ stranica župe Srca Isusova
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)